Furt

Un bătrân în vârstă de 84 de ani a reclamat la poliţie că i s-au furat căruţa şi calul de către un tânăr pe care l-a rugat să îl ajute la muncile agricole, în schimbul unei sume de bani.

Păgubitul, Mihaeil A., din comuna Cornu Luncii, le-a spus poliţiştilor că joia trecută s-a întâlnit pe raza satului Brăieşti cu tânărul respectiv şi s-a înţelesc cu acesta să-i dea o mână de ajutor, octogenarul urmând să-l plătească pentru treburile pe care le va avea de făcut.

Bătrânul l-a găzduit peste noapte în casa lui pe tânărul cu pricina, iar a doua zi dimineaţă cei doi au mers cu căruţa la un teren agricol situat în extravilanul satului Lucăceşti.

Aici, însă, în timp ce bătrânul era ocupat cu lucrările agricole, tânărul i-a sustras căruţa şi calul, prejudiciul fiind estimat la aproximativ 5.000 de lei.

Hoţul a fost identificat în persoana unui tânăr în vârstă de 19 ani, Ioan M., din comuna Horodniceni.

„În cauză s-a întocmit dosar penal sub aspectul săvârşirii infracţiunii de furt calificat”, se arată într-un comunicat al Inspectoratului de Poliţie Judeţean Suceava.